La contractació pública és un àmbit amb una important dimensió econòmica i estratègica en el qual conflueixen múltiples relacions i interessos públics i privats.
Per aquest motiu, és prioritari disposar d'un sistema d'integritat institucional que, d'una banda, estableixi pautes de conducta ètica per a tots els servidors i servidores públics en general que intervenen en les diferents fases del procediment contractual, i, de l'altra banda, proporcioni uns principis, valors i regles que coadjuvin a la gestió del risc contra la integritat, garanteixin el compliment rigorós dels procediments contractuals i permetin resoldre els eventuals dilemes ètics que es puguin produir.
El Govern de la Generalitat, mitjançant l'Acord d'1 de juliol del 2014, aprovà el Codi de principis i conductes recomanables en la contractació pública, amb la voluntat de promoure els valors d'eficàcia, integritat, honestedat, prudència, transparència, austeritat i compromís efectiu, en matèria de contractació pública, amb el país i la ciutadania, i per tal de disposar d'un instrument aglutinador de les pautes essencials en matèria d'ètica i de bones pràctiques contractuals que s'incorporés a l'activitat quotidiana i ordinària dels òrgans de contractació.
Posteriorment, el Parlament de Catalunya aprovà la Llei 19/2014, de 29 de desembre, de transparència, accés a la informació pública i bon govern, que dedica diverses disposicions a la transparència i a la publicitat activa en l'àmbit de la contractació pública, i regula el dret d'accés, tot incorporant alguns dels principis i valors continguts en el Codi esmentat.
La Directiva 2014/24/UE, sobre contractació pública, en el marc de l'Estratègia Europa 2020, per a un creixement intel·ligent, sostenible i integrador, reconeix el caràcter estratègic de la contractació pública si garanteix, al mateix temps, un ús més eficient dels fons públics.
A aquests efectes, la Directiva assenyala com a objectius o finalitats d'interès públic de la contractació pública la sostenibilitat, la responsabilitat social, el foment de la innovació i l'accés de la petita i mitjana empresa.
La mateixa Directiva determina que els estats membres han de vetllar per tal que els poders adjudicadors adoptin mesures adequades per a prevenir, detectar i resoldre de forma efectiva els conflictes d'interessos que puguin sorgir en els procediments contractuals.
A Catalunya s'ha dut a terme una transposició parcial de les directives europees sobre contractació pública mitjançant el Decret llei 3/2016, de 31 de maig, de mesures urgents en matèria de contractació pública.
Així mateix, la Llei 5/2017, del 28 de març, de mesures fiscals, administratives, financeres i del sector públic, ha previst a l'article 159 un seguit de mesures en matèria de contractació pública, adreçades al foment de l'ètica i la responsabilitat social, a promoure la lliure concurrència i a la prevenció del frau.
Aquest nou marc legal fa necessària una actualització del Codi de principis i conductes recomanables en la contractació pública, que ha estat aprovada per Acord del Govern de 9 de maig del 2017.
Com a principals novetats de l'actualització del Codi de principis i conductes recomanables en la contractació pública, cal destacar:
Amb l'aprovació de l'actualització del Codi de principis i conductes recomanables en la contractació pública, es dona compliment a una de les mesures per a lluitar contra la corrupció previstes en el Pla de Govern per a l'XI legislatura en l'àmbit de la transparència, el govern obert i la contractació pública.
Responsable Jurídica, de Processos i d'Organització